**SAJTÓKÖZLEMÉNY**

**10 ÉVE GYÁRT MAGYARORSZÁGON A BRIDGESTONE**

Tatabánya, 2018. február 22: **Több mint 14,5 millió gumiabroncsot gyártott automata gépsorain 10 év alatt a Bridgestone tatabányai üzemében. A Japánon kívül Európában először Magyarországon alkalmazott, teljesen automatizált gyártástechnológiával egyszerre akár 128 különböző méretben is képes abroncsokat készíteni a vállalat. Az innovatív technológiának és képzett szakembereinek köszönhetően a cég rugalmasan tudja teljesíteni az európai és magyar autógyártók növekvő volumenű megrendeléseit.**

**Egyedülálló technológia Tatabányán**

Csúcstechnika alkalmazásával kezdte meg az abroncsgyártást 10 évvel ezelőtt a Bridgestone Tatabánya Termelő Kft., amelynek anyavállalata a BIRD (Bridgestone Innovative and Rational Development), teljesen automata gyártástechnológiát telepítette Magyarországra.

A technológia különlegességét az adja, hogy teljesen automatikusan képes elvégezni az abroncsgyártás minden lépését, az alkatrészek gyártásától kezdve, az oldalfalépítésen és a futófelület elkészítésén át egészen a kész abroncs vulkanizálásáig. Ezzel a technológiával a tatabányai üzem jobb minőségű abroncsokkal képes kiszolgálni nemzetközi ügyfeleit.

**Nemcsak a gumi, de a méretválaszték is rugalmas**

A Bridgestone által kifejlesztett gyártástechnológia legfontosabb előnye az, hogy gyors méretváltást tesz lehetővé a gyártás folyamán. A tatabányai üzem gépein egyszerre akár 128 különböző méretben is készülhetnek abroncsok, 15”-22” col közötti mérettartományban. A tatabányai üzemben ezzel a technológiával a Bridgestone márka közkedvelt termékcsaládjait, a Dueler-t, Blizzak-ot, Potenzát, Turanzát, valamint a Firestone márka abroncsait, a Destination-t, az SZ90-t és a Roadhawk-ot gyártja a cég.

*„Innovatív gépeinknek köszönhetően az elmúlt 10 év során a Bridgestone Tatabánya csapata rugalmasan és gyorsan tudott alkalmazkodni a piaci igényekhez. E korszerű technológia és iparági tapasztalatunk révén képesek vagyunk kiváló minőségű abroncsokat szállítani az európai és hazai prémium autógyártó vállalatoknak”* – fogalmazott Topolcsik Melinda, a Bridgestone Tatabánya Termelő Kft. ügyvezető igazgatója.

**Gyorsan felfutott a termelés**

A Bridgestone Tatabánya Termelő Kft. már a hazai gyártás megkezdésének évében, 2008-ban 400.000 darab abroncsot gyártott, kibocsátását pedig évről évre bővítette. Az automata gépsorokon az elmúlt 10 év során összesen 14,5 millió abroncs készült.

**Folytatja beruházásait Magyarországon a Bridgestone**

*„A BIRD technológia Tatabányára telepítése jelzi vállalatunk elkötelezettségét Európa és Magyarország felé” –* mondta Paolo Ferrari, a Bridgestone EMEA régiójának elnök-vezérigazgatója. *„A BIRD technológiát és annak digitális utódját, az EXAMATION-t alkalmazó tatabányai üzemünk fejlesztésébe eddig összesen 450 millió euro-t invesztáltunk* – tette hozzá az cég elnöke.

Az elmúlt 10 év folyamatos magyarországi fejlesztéseinek eredményeként a tatabányai üzem alapterülete háromszorosára, 144.400 m2-re nőtt, alkalmazottainak száma pedig ma már meghaladja az 1.100 főt. Az új gyártócsarnokba telepített digitális gyártástechnológia révén 2017 végére 3,6 millió darabra nőtt a gyártókapacitás, amelyet 2020-ig 7,2 millió darabra futtat majd fel a vállalat.

**További információ kérhető:**

|  |  |
| --- | --- |
| **Karolyi Katalin**  Bridgestone Magyarország  Tel: 20-346-9938  Email: [Katalin.KAROLYI@bridgestone.eu](mailto:Katalin.KAROLYI@bridgestone.eu) | **Tölgyi Krisztina**  Premier Next Communications  Tel: 30/915-9002  Email: [tolgyi@premiercom.hu](mailto:tolgyi@premiercom.hu) |

**HÁTTÉRINFORMÁCIÓ**

***A Bridgestone-ról***

*A Bridgestone Corporation-t, a világ piacvezető gumiabroncs és gumitermék vállalatát, 1931-ben alapította Shojiro Ishibashi. A cég megörökölte alapítója nevét: az „ishi” japánul „követ” jelent, míg a „bashi” japán jelentése „híd”. Bridgestone küldetése a cég alapítása óta változatlan: „Kimagasló minőséggel szolgálni a társadalmat”.*

*A 2016-os értékesítési adatok alapján a Bridgestone Corporation a világ legnagyobb gumiabroncs és gumitermék gyártó vállalata. A konszern és leányvállalatai a világ 25 országában 180 gyárat üzemeltetnek és több mint 144.000 munkatársat foglalkoztatnak, termékeit pedig több mint 150 országban értékesítik.*

*A Bridgestone rendkívül széles termékportfólióval rendelkezik. Termékköre 84%-át különböző gumiabroncsok alkotják, míg kínálatának fennmaradó 16%-át gépkocsik gumi alkatrészei, ipari gumitermékek, vegyszerek, illetve sporttermékek alkotják.*

***A Bridgestone Europe-ról***

*A brüsszeli központú Bridgestone Europe (BSEU) a tokiói központú Bridgestone Corporation leányvállalata. A cég a régió több mint 60 országában, összesen több mint 18.200 főt foglalkoztat, valamint 14 gumiabroncs és gumitermék gyárat, egy kiemelt K+F központot és egy tesztközpontot működtet.*

***A Bridgestone Tatabánya Termelő Kft-ről***

*A Bridgestone Tatabánya Termelő Kft. 2006-ban kezdte meg működését és napjainkra Magyarország egyik legnagyobb abroncsgyárává vált. Alapítása óta a vállalat munkavállalóinak száma több mint kétszeresére emelkedett: míg 2008-ban 361 munkavállalóval kezdődött meg a termelés, addig napjainkban már közel 1100-en dolgoznak a világhírű márkával fémjelzett abroncs gyártásán.*

*A Bridgestone Tatabánya Termelő Kft. gyárában elsősorban prémium kategóriás gépjárművekre szánt, nagy sebesség indexű, személyautó és terepjáró abroncsok készülnek, több mint 230 féle méretben. Az üzemben a Bridgestone termékcsalád DriveGuard, Turanza és Potenza márkái, valamint a Firestone termékcsalád Roadhawk, Winterhawk és Destination márkái készülnek.*

*A Bridgestone Tatabánya Termelő Kft. beszállítói hálózatát mintegy 750, döntő részben magyar kis- és középvállalat alkotja, amelyektől a cég tavaly 4,6 milliárd forint értékben vásárolt árukat és szolgáltatásokat. A vállalat éves árbevétele 2016-ban 36 milliárd forint, 2017-ben pedig 53,1 milliárd forint volt.*

*További információkért keresse fel a* [*www.bridgestone.eu*](http://www.bridgestone.eu)*; a* [*www.bridgestonebnewsroom.eu*](http://www.bridgestonebnewsroom.eu) *honlapot, vagy látogasson el* [*Facebook*](https://www.facebook.com/Bridgestone.EU)*,* [*Twitter*](https://twitter.com/BridgestoneTyre)*,* [*Instagram*](https://www.instagram.com/bridgestoneeurope/) *oldalunkra, illetve* [*YouTube*](https://www.youtube.com/user/bridgestone) *csatornánkra.*